text: Lors s'est en son cuer avisez
   Que plus n'iroit ainsi armez,
   Ne com chevaliers plus n'iroit,
   Mais pour marcheänt se tenroit
   Une piecelete dou tans.
   Car il estoit moult redoutans
   D'estre retrouvez de sa gent
   Se ainsi aloit longuement ;
   Car bien sot qu'il seroit requis
   Partout de ceus de son pays,
   Et, se en tel point le trouvoient,
   Tout tantost le reconnoistroient.
   De ce est il certains et fis,
   Et ce vorroit il à envis ;
   Car il avoit enproposé
   Que jamais, yver ne esté,
   N'arresteroit jour de sa vie,
   S'aroit retrouvée s'amie,
   Ou oy nouveles au mains
   Dont d'aucune riens fust certains
   Ou de sa vie ou de sa mort.
   En lui n'avoit aucun confort
   Fors que il tous jours la requiere
   Une fois avant, l'autre arriere.
   En espoir de li retrouver
   Vorroit ainsi sa vie user.
   Ne jamais jour ne fineroit
   PageV02P088
   Tant que nouveles en saroit.
  